**Generalforsamling**

**den 5. april 2022**

**Dronningeværelset, Biblioteket**

**Dagsorden:**

**Punkt 1: Valg af dirigent og referent**

Dirigent: Kjeld Anker Espersen

Referent: Poula Andreasen

Dirigenten konstaterede, at generalforsamlingen var lovligt indkaldt og fortsatte til punkt 2 på dagsordenen.

**Punkt 2: Fremlæggelse af bestyrelsens beretning**

Formand Egon Sørensens beretning:

”2021 var igen i coronaens tegn. Der var mange aflysninger og udsættelser af foredrag og mødeaktivitet.

Men lad os se på det positive. Hvad lykkedes.

Foredrag:  
13/4 Erik Kann. Aviser som kilde til slægtsforskning.  
21/9 Rasmus Wichmann. Landeværnet. Soldaterliv i 1800 tallet.  
12/10 Svend Erik Christensen. Fadderskab og Skilsmisser.  
23/11 Mette Gundel. Fængselsvæsenet – Med pisk og lænker.  
Der var 20 til 25 deltagere til foredragene. Foredraget med Erik Kann var online. Så har vi også prøvet det.

Vi har længe overvejet, hvad vi kunne gøre for at få flere til at komme til vore medlemsmøder i Dronningeværelset. Vi besluttede på vort bestyrelsesmøde i november at forsøge med i alt 3 gange slægtsforskercafé i samarbejde med Biblioteket i foråret 22.  
Det skal være åbent for alle og annonceres via bibliotekets kanaler – hjemmeside, pressemeddelelse, katalog og annonce i ugeavisen. Vi glæder os til at se resultatet.

I efteråret fik vi besked fra slægtsforskerforeningen i Ølgod, at de havde valgt at nedlægge foreningen.

De bad os om at give de resterende medlemmer tilbuddet om at blive medlem hos os. Vi tilbød dem gratis medlemskab resten af året. Det gav dog kun 8 medlemmer. Medlemstallet i dag er 56.

Vi håber og tror på, at 2022 bliver uden nedlukninger m.m.”

Beretningen godkendt.

**Punkt 3: Fremlæggelse af det reviderede regnskab til godkendelse**

Kasserer Ole Mortensen omdelte det reviderede regnskab og gennemgik det.

De høje bankgebyrer blev diskuteret, og man enedes om at overflytte vor bankforretning til Danske Bank, som iflg. Oles undersøgelse er billigere end Sydbank.

Regnskabet godkendt.

**Punkt 4: Kassereren fremlægger budget og bestyrelsens forslag til kontingent for året**

Kassereren fremlagde budget, som blev godkendt. Bestyrelsen foreslog uændret kontingent på 100 kr. Det blev vedtaget.

**Punkt 5: Valg af medlemmer til bestyrelsen**

På valg er: Ole Mortensen og Richard Lauridsen. De modtager genvalg. Der var ikke andre forslag, så de blev genvalgt.

**Punkt 6: Valg af suppleanter til bestyrelsen**

Nuværende suppleanter: Kjeld Anker Espersen og Åse Madsen.

Begge modtager genvalg – genvalgt.

**Punkt 7: Valg af revisor og revisorsuppleant**

Revisor: Erik Mortensen

Revisorsuppleant: Ole Nørskov

Ingen af dem var til stede, men havde begge tilkendegivet, at de modtager genvalg – genvalgt.

**Punkt 8: Fastlæggelse af kontingent**

Som nævnt under punkt 4, fortsat 100 kr. Vedtaget.

**Punkt 9: Ændring af vedtægter**

Bestyrelsen foreslår, at der foretages 2 ændringer i vedtægternes § 6 Generalforsamling.

1.       Ordinær generalforsamling indkaldes med 4 ugers varsel. Varslet ændres til 14 dage.

2.       Punkt 8 i dagsordenen Fastsættelse af kontingent. Punktet bortfalder.  
Kontingent behandles og godkendes herefter under punkt 4.

Ordlyden af § 6 vil, såfremt ændringerne bliver godkendt, være som følger:

**”§ 6. Generalforsamling.**

Foreningens højeste myndighed er generalforsamlingen. Ordinær generalforsamling afholdes hvert år i februar måned. Ordinær generalforsamling indkaldes med mindst 14 dages varsel. Indkaldelse skal indeholde dagsorden og de fornødne bilag.

Til den ordinære generalforsamling skal dagsorden indeholde minimum følgende punkter:

1.       Valg af dirigent og referent.

2.       Fremlæggelse af bestyrelsens beretning.

3.       Fremlæggelse af det reviderede regnskab til godkendelse.

4.       Kassereren fremlægger budget og bestyrelsens forslag til kontingentet for året.

5.       Valg af medlemmer til bestyrelsen.

6.       Valg af suppleanter til bestyrelsen.

7.       Valg af revisor og revisorsuppleant.

8.       Behandling af indkomne forslag.

9.       Eventuelt.

Generalforsamlingen ledes af en dirigent, som ikke må være medlem af bestyrelsen. Stemmeret har kun tilstedeværende medlemmer, dog kan et medlem medbringe op til 2 skriftlige fuldmagter. Afstemning skal finde sted skriftligt, hvis blot et af de tilstedeværende medlemmer ønsker det. Forslag, der ønskes behandlet på generalforsamlingen, skal være bestyrelsen i hænde senest 1. januar s.å.

Generalforsamlingen er beslutningsdygtig uden hensyn til, hvor mange medlemmer, der er til stede.

Generalforsamlingens beslutninger træffes ved simpelt stemmeflertal, medmindre andet følger af vedtægterne. Hvert medlem har én stemme.”

Ændringsforslaget blev vedtaget.

**Punkt 10: Behandling af indkomne forslag**

Der var ikke kommet nogen forslag til behandling.

**Punkt 11: Eventuelt**

Det er bestyrelsens opfattelse, at det er en god ide med slægtsforskercafé sammen med biblioteket, så det fortsætter vi med.

Ole efterspurgte historikken omkring foreningens regnskaber, nu da vor forening i år har eksisteret i 10 år. Han kontakter selv den tidligere kasserer Carsten Michaelsen desangående.

Generalforsamlingen sluttet.

Efter generalforsamlingen konstituerede bestyrelsen sig, som følger:

Formand: Egon Sørensen

Næstformand: Ulla Pedersen

Kasserer: Ole Mortensen

Sekretær: Poula Andreasen

Medlem: Richard Lauridsen

Poula Andreasen

Referent

5. april 2022